FI Euroopan unionin virallinen lehti C 209/42

Kanne 21.5.2010 — Espanja v. komissio

(Asia T-230/10)

()

2010/C 209/65

Oikeudenkäyntikieli: espanja

Asianosaiset

Kantaja: Espanjan kuningaskunta (asiamies: M. Muñoz Pérez)

Vastaaja: Euroopan komissio

Vaatimukset

— Euroopan maatalouden ohjaus- ja tukirahaston (EMOTR) tukiosastosta ja Euroopan maatalouden tukirahastosta (maataloustukirahasto) sekä Euroopan maaseudun kehittämisen maatalousrahastosta (maaseuturahasto) maksettavien jäsenvaltioiden tiettyjen menojen jättämisestä Euroopan unionin rahoituksen ulkopuolelle 11.3.2010 tehty komission päätös 2010/152/EU on kumottava siltä osin kuin sen on tämän kanteen kohteena ja

— Euroopan komissio on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Tämä kanne koskee kahta komission suorittamaa rahoitusta koskevaa korjausta ja se perustuu hedelmä- ja vihannesalan yhteisestä markkinajärjestelystä 28.10.1996 annetun neuvoston asetuksen (EY) N:o 2200/96, (1) neuvoston asetuksen (EY) N:o 2200/96 soveltamista koskevista yksityiskohtaisista säännöistä toimintarahastojen, toimintaohjelmien ja taloudellisen tuen osalta 11.8.2003 annetun komission asetuksen (EY) N:o 1433/2003 (2) ja neuvoston asetuksen (EY) N:o 2200/96 soveltamista koskevista yksityiskohtaisista säännöistä tuottajaorganisaatioiden hyväksynnän ja tuottajaryhmittymien esihyväksynnän osalta 11.8.2003 annetun komission asetuksen (EY) N:o 1432/2003, (3) joihin komissio vetosi kyseisten korjausten tueksi, säännösten rikkomiseen.

Pakkausten ympäristönhoidollisesta käsittelystä aiheutuvien kustannusten poissulkemisen osalta komissio tulkitsee asetuksen N:o 2200/96 15 artiklan 5 kohtaa ja asetuksen N:o 1433/2003 liitettä I siten, että ne merkitsevät sitä, että kun jäsenvaltiot vahvistavat kiinteämääräisen korvauksen, niiden on noudatettava sääntöä, jonka mukaan tukikelpoisia ovat yksinomaan kustannukset, joista tuottajaorganisaatiot vastaavat, ja tästä on vaadittava suoraa näyttöä.

Espanjan kuningaskunta katsoo puolestaan, että kun otetaan huomioon edellä mainittujen säännösten tavoitteet ja sanamuoto, ei voi olla tarpeen vaatia luotettavaa näyttöä siitä, että tuottajaorganisaatiot ovat vastanneet kustannuksista. Se katsoo edelleen joka tapauksessa, että tuottajaorganisaatiot vastaavat todellisuudessa pakkausten ympäristönhoidollisen käsittelyn kustannuksista, koska jakelijat siirtävät kustannukset niille maksamalla alhaisemman hinnan niiden tuotteista.

Heikkouksista SAT Royal -tuottajaorganisaation hyväksymisen valvontaa koskevassa järjestelmässä komissio katsoo, että sääntöä, jonka mukaan millään tuottajaorganisaation yksittäisellä jäsenellä ei voi olla yli 20 prosenttia äänioikeuksista, on sovellettava myös luonnollisiin henkilöihin, jotka ovat sellaisten yksiköiden osakkeenomistajia, jotka ovat puolestaan tuottajaorganisaation jäseniä. Espanjan kuningaskunta katsoo, että asetuksen N:o 1432/2003 14 artiklan 2 kohdassa vahvistettua sääntöä sovelletaan ainoastaan organisaation jäseniin ja että ei ole tarpeen analysoida niiden yksiköiden omistusrakennetta, jotka muodostavat tuottajaorganisaation.

(1) EYVL L 297, 21.11.1996, s. 1

(2) EYVL L 203, 12.8.2003, s. 25

(3) EYVL L 203, 12.8.2003, s. 18